A. Slafkovský, poslanec: (2002-02-08):
Napríklad vyžadovanie potvrdenia o trvalom pobyte orgánmi verejnej moci. Za štátne prostriedky funguje centrálny register obyvateľstva a podľa zákona č. 261/1995 Z. z. o štátnom informačnom systéme, ktorý je povinný poskytnúť informácie bezplatne veľmi širokému okruhu tak štátnych ako obecných subjektov, pokiaľ napríklad plnia povinnosti na úseku zamestnanosti. Je to upravené zákonom č. 253/1998 Z. z. o hlásení pobytu občanov Slovenskej republiky a registri obyvateľov Slovenskej republiky. Stačí si pripomenúť peripetie s obnovovaním ukradnutých dokumentov a hneď máme príklad z môjho pohľadu zbytočného šikanovania, kedy by lepšie využitie už dostupných informácií pomohlo občanovi a zjednodušilo jeho život. Čerstvý problém priniesol zákon o verejnej službe, podľa ktorého musia všetci zamestnanci, ktorí chcú zostať pracovať na mieste podliehajúcom tomuto zákonu, predložiť do 1. 4. tohto roku výpis z registra trestov. Pritom však o tento výpis nemôže požiadať hromadne zamestnávateľ, aj keď je to obec alebo štát. Bohužiaľ, musí tak urobiť každý zamestnanec sám. A pritom v roku 1991, keď bolo potrebné osvedčenie o lustrácii, takéto hromadné žiadosti vtedajší pán minister, tu sediaci, podpisoval aj na základe hromadnej žiadosti okresných školských správ. Je to paradox, že keď sa podobné potvrdenia vydávali ručne, tak to šlo, ale keď máme registre trestov v elektronickej podobe, tak to nejde. Ale naopak, keď za to dostane úrad zaplatené v hotovosti a urýchlene, tak to urobí aj na počkanie. Ale k tomu musíme prísť osobne do Bratislavy, doniesť 150-korunový kolok, rodný list a na počkanie dostanete výpis z registra trestov. Je nepríjemné, ako sa v praxi stáva, že jednotlivé oddelenia alebo odbory na veľkých úradoch dostatočne nekomunikujú, ale používajú na to občana, aby im doniesol také alebo onaké potvrdenie z príslušného oddelenia. V opačnom prípade vybavenie veci trvá neúmerne dlho a zúfalý občan radšej obieha úrady a oddelenia sám. Príkladom môže byť aj nekomunikácia úradu práce so živnostenským oddelením okresného úradu. Ak nechcem povedať, že si nie je schopný z verejne prístupného živnostenského registra v elektronickej podobe stiahnuť potvrdenie o tom, či dotyčný je alebo nie je registrovaný ako živnostník. Štát, respektíve polícia vedie napríklad evidenciu stratených dokumentov, ktorá, ak by bola verejne prístupná, umožnila by predísť nejednému podvodu, založenému na použití odcudzených dokumentov. Obchodný register je kapitola sama osebe. Je prístupný aj na internete, ale doteraz nie je platná právna úprava, ktorá by jeho elektronickú podobu zrovnoprávnila s tlačenou písomnou formou. O tom, že takáto úprava by priniesla mnoho užitočného do života, nepochybujem. Rozruch, ktorý vyvolalo majetkové priznanie, nie je potrebné rozpitvávať, pretože ho máme ešte v čerstvej pamäti a pri úprave legislatívy by sa príslušné orgány, pokiaľ by vzniklo podozrenie na neoprávnené nadobudnutie majetku z nezdanených príjmov, mohli dostať k potrebným informáciám aj sami, a to bez šikanovania občanov. Ďalším príkladom je program E-Europe, elektronická Európa, E-Europe Plus, ku ktorému sa Slovenská republika prihlásila ešte v roku 2000. Požaduje prijatie zákona o informačných systémoch verejnej správy a vymedzí organizačné, obsahové i finančné rámce pre tvorbu informácií, využívaných vo verejnej správe. Bohužiaľ, je potrebné konštatovať, že naši susedia, ktorí sa k tomuto programu tiež prihlásili, sú už kus pred nami, a teda aj bližšie k verejnej správe a podstatne menej zaťažujú fyzické ako aj právnické osoby. Podobne už v druhom čítaní sa nachádzajúci zákon o elektronickom podpise, ktorý je jedným z nástrojov, ktoré sú potrebné k úspešnej a širokej aplikácii nami predkladaného návrhu zákona. V návrhu zákona hovoríme o základnom princípe, ktorý zakazuje požadovať od fyzickej alebo právnickej osoby dokument, ktorý má orgán verejnej moci sám k dispozícii alebo má k nemu prístup prostredníctvom iného orgánu verejnej moci. Takýto postup sa považuje za šikanovanie. Tento prístup je síce stanovený široko, ale je možné zúžiť ho v druhom čítaní jednoznačne na tie agendy a registre, ktoré už dnes sú v elektrickej podobe a môžu byť ako také používané, k čomu je len potrebné prispôsobiť aj časové lehoty platnosti zákona a jednotlivých vzťahov. Viem, že tento zákon vo svojej súčasnej podobe nie je dokonalý, o čom svedčia aj pripomienky legislatívnej rady vlády a zamietavé stanovisko vlády. Napriek tomu si vás, vážené kolegyne a kolegovia, dovolím požiadať o jeho podporu v prvom čítaní a tak umožniť odstrániť nedostatky, na ktoré bolo poukázané. Cestou pozmeňujúcich návrhov v gestorskom výbore je možné problémové miesta odstrániť a prispejeme tak k formovaniu občianskej spoločnosti, v ktorej by podobný zákon nemal chýbať, tak ako už nechýba zákon o informáciách. Ďakujem za pozornosť a dovolím si požiadať o podporu predloženého návrhu zákona. Ďakujem.